8 แบงก์รัฐฯผนึก PTT พร้อมให้บริการฝาก-ถอน-กู้เงินครบวงจรในปั๊ม “ปตท.”
8 แบงก์รัฐฯผนึก PTT พร้อมให้บริการฝาก-ถอน-กู้เงินครบวงจรในปั๊ม "ปตท." สิ้นปีนี้
4 ต.ค. 2561

นายสมคิด จาตุศรีพิทักษ์ รองนายกรัฐมนตรี จะเป็นประธานการลงนามความร่วมมือ ระหว่างผู้บริหาร บมจ. ปตท. และสถาบันการเงินเฉพาะกิจของรัฐทั้ง 8 แห่ง คือ ธนาคารกรุงไทย จำกัด (มหาชน) หรือ KTB , ธนาคารเพื่อการเกษตรและสหกรณ์การเกษตร (ธ.ก.ส.), ธนาคารออมสิน, ธนาคารอาคารสงเคราะห์ (ธอส.), ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.), ธนาคารเพื่อการส่งออกและนำเข้าประเทศไทย (ธสน.), ธนาคารอิสลามแห่งประเทศไทย (ธอท.), และบรรษัทประกันสินเชื่ออุตสาหกรรมขนาดย่อม (บสย.) ในวันนี้ (4 ต.ค.) เกี่ยวกับนโยบายให้สถาบันการเงินเฉพาะกิจของรัฐ ร่วมมือกับ บริษัท ปตท.จำกัด (มหาชน) ในการคัดเลือกสถานีบริการน้ำมันที่ ปตท. บริหารเอง ซึ่งปัจจุบันมี 1.4 พันแห่ง มาพัฒนาเป็นปั๊มน้ำมันเพื่อชุมชนเต็มรูปแบบ
โดยเปิดจุดให้บริการแก่ประชาชนเข้ามาใช้บริการทำธุรกรรมทางการเงินของธนาคารรัฐภายในปั๊ม
ทั้งนี้ ภายในปั๊มน้ำมันมีจุดให้บริการที่หลากหลาย ประกอบด้วย การสร้างให้ปั๊ม ปตท.กลายเป็นจุดกระจายสินค้าสำหรับร้านธงฟ้าประชารัฐให้แก่ผู้มีรายได้น้อย เปิดจุดจำหน่ายสินค้าโอท็อประดับชั้นนำของประเทศ ตลอดจนเป็นคลังกระจายสินค้าชุมชนผ่านการซื้อขายทาง อีคอมเมิร์ซ
สำหรับแนวทางการพัฒนาปั๊มน้ำมัน ปตท.จะมีการคัดเลือกสาขาที่มีขนาดใหญ่ มีทำเลที่เหมาะสม การเดินทางสะดวก เพื่อนำมาปรับปรุงพื้นที่จัดตั้งปั๊มน้ำมันเพื่อชุมชน กระจายไปทุกพื้นที่ทั่วประเทศ โดยจะสามารถเริ่มเปิดได้ภายในปีนี้ เพื่อรองรับฤดูกาลท่องเที่ยว และเทศกาลปีใหม่ ซึ่งจะมีนักท่องเที่ยวทั้งชาวไทย และต่างประเทศ เดินทางแวะซื้อโอทอปเป็นของขวัญ ของฝากช่วงปลายปีจำนวนมาก
ทั้งนี้ ปั๊มน้ำมัน ปตท. จะมีศูนย์บริการทางการเงินของสถาบันการเงินรัฐ โดยจะมีการเปิดพื้นที่ให้ธนาคารตั้งสาขาหรือเปิดจุดให้บริการ เพื่อให้ประชาชนสามารถทำธุรกรรมทางการเงินไม่ว่าจะเป็น ฝาก ถอน โอน กู้เงิน ขอคำปรึกษาสินเชื่อ เบ็ดเสร็จภายในปั๊ม
 